'n Deurbraak vir Afrikaaps | Maroela Media
'n Deurbraak vir Afrikaaps
Argieffoto (Foto; Jeanvdmeulen/Pixabay)
Hoewel Kaapse Afrikaans ​​sedert die 1500's bestaan, het dié variëteit nog nooit sy eie woordeboek gehad nie.
The Conversation berig dat Afrikaaps nou behoorlik kan spog met sy eerste woordeboek, Trilingual Dictionary of Kaaps. Dié woordeboekprojek is te danke aan 'n groep akademiese en gemeenskapsbelanghebbendes by die Sentrum vir Veeltaligheid en Diversiteitsnavorsing aan die Universiteit van Wes-Kaapland (UWK), saam met die hiphop-gedrewe gemeenskapsorganisasie Heal the Hood.
"'n Kaapse Afrikaanswoordeboek bevestig dit as 'n taal uit eie reg en sal ook die identiteit van die mense wat dit praat, bekragtig," sê Adam Haupt, direkteur van die Sentrum vir Film- en Mediastudies aan die Universiteit van Kaapstad (UK), wat hierby betrokke is.
Volgens Haupt sal dié woordeboek help om die uiteenlopende kulturele, taalkundige, geografiese en historiese sytakke wat bygedra het tot die ontwikkeling van hierdie taal sigbaar te maak.
"Sigbaarheid en die politiek van verteenwoordiging is die belangrikste uitdagings vir sprekers van Kaaps – of dit nou in die media is, wat 'n uitstekende taak verrig het om sprekers van Kaaps te stereotipeer, of in die sprekers se betrokkenheid by regerings- en onderwysinstellings," sê Haupt.
"As Kaaps nie as 'n bona fide-taal erken word nie, sal jy steeds klaskamerscenario's teëkom waar daar uitdruklik vir leerders gesê word dat die manier waarop hulle praat nie 'respekvol' is nie en hulle nie sukses in hul loopbaan kan verseker nie."
Haupt meen die erkenning van Kaaps is dus noodsaaklik, veral omdat Afrikanernasionaliste Kaaps onderdruk het om die oorheersende weergawe van die taal in die vorm van Afrikaans te skep.
Die woordeboekprojek, wat nog in die beginfase is, spruit uit voortgesette samewerking tussen 'n paar sleutelpersone.
"Jy kan sê dat dit 'n produk is van ons belangstelling in hiphopkuns, aktivisme en opvoeding," sê Haupt.
Quentin Williams, 'n sosiolinguis, lei die projek en Emile Jansen, Tanswell Jansen en Shaquile Southgate dien namens die Heal the Hood-projek in die redaksie. Heal the Hood is 'n niewinsgewende organisasie wat hiphop-opvoeding in jeugontwikkelingsinisiatiewe gebruik.
Die Trilingual Dictionary of Kaaps bevat definisies, inskrywings met hul geskiedenis van oorsprong, gebruik en opname, vertalings van Standaardafrikaans en Engels, en dit bepaal ook die betekenis van ou en nuwe Kaaps-woorde.
Gebruikers van Afrikaaps, opvoeders, studente en navorsers sal grootliks hierby baat, maar dit sal ook nuttig wees vir joernaliste, uitgewers en redakteurs wat meer wil leer oor hoe om dié sprekers te betrek.
Die woorde in hierdie boek kom seker uit hoeka se tyd.
Hoe is dit moontlik dat hierdie taal sedert die 1500's gepraat en ontwikkel is as dit n "slang" variant van afrikaans is. Afrikaaps het sy oorsprong in die koloniale tydperk gehad, en vandaar verder ontwikkel, soos ook Afrikaans. Die eerste setlaars het eers in 1652 in die kaap aangekom. Afrikaans of enige variant daarvan kon onmoontlik nie 100 jaar voor dit al gepraat gewees het nie. As ek my feite verkeerd het, help my asb reg, met feite.
Wonderlik, 15 tale, 16 as mens Pretoriaans by tel, dit sal actually awesome wees, wat 'n blessing!
'n Dialek is 'n variëteit van 'n taal, gepraat deur 'n sekere groep gebruikers (wat soos in die geval met Afrikaaps, baie sterk identifiseer daarmee ) – met 'n spesifieke/alternatiewe uitspraak en woordeskat wat verskil van die algemene/standaard taal. Soms berus dit op sosiale stand en word 'n sosiolek genoem.
Frans het bv 28 dialekte – variëteite binne een taal, Afrikaaps is 'n dialek van Afrikaans en geen woordeboek gaan die teenoorgestelde bewys nie.